**Ομιλία του Προέδρου της Βουλής των Ελλήνων**

**κ. Κωνσταντίνου Τασούλα**

**στην ημερίδα με θέμα**

**«Διαχείριση των χρόνιων νοσημάτων και προαγωγή του προσυμπτωματικού ελέγχου μετά την πανδημία COVID-19»**

***Βουλή των Ελλήνων, αίθουσα Γερουσίας, 3 Νοεμβρίου 2021***

Κύριε Πρωθυπουργέ, κύριοι Υπουργοί, κύριοι συνάδελφοι, κύριε Πρόεδρε της Επιτροπής Κοινωνικών Υποθέσεων,

Ήθελα πολύ σύντομα να σας ευχαριστήσω για την πρόθυμη συμμετοχή σας στις ημερίδες που διοργανώνει η αρμόδια επιτροπή της Βουλής και ειδικά στη σημερινή εκδήλωση που αφορά την πρόληψη και να πάρω τη σκυτάλη από όσα είπε ο Πρωθυπουργός.

Τα προβλήματα με τα σοβαρά νοσήματα είναι κάτι το οποίο θα πρέπει να μας απασχολήσει πάρα πολύ σοβαρά, γιατί αυτή τη στιγμή η μεγάλη μάχη που δίδεται στο υγειονομικό επίπεδο δεν είναι για την ανακάλυψη του εμβολίου. Δεν είναι για κάποια θεραπευτική αντιμετώπιση. Είναι η μάχη της πειθούς και η μάχη της πειθούς αποδεικνύεται ότι είναι από τις πιο σύνθετες, τις πιο πολύπλοκες σε αυτή την κοινωνία που ζούμε σήμερα, όπου η πληροφόρηση είναι ακατάσχετη.

Παλιά λέγαμε ότι η πληροφόρηση είναι ένα ζητούμενο, το οποίο το διεκδικεί η Δημοκρατία και η οικοδόμηση μιας υπεύθυνης πολιτικής συμπεριφοράς. Σήμερα όμως, λόγω της ακατάσχετης πληροφόρησης και της υπεισέλευσης απόψεων οι οποίες είναι απολύτως αντιεπιστημονικές, παράλογες, επικίνδυνες, αλλά κυκλοφορούν εκτεταμένα, η πειστικότητα είναι ένα από τα πολύ σοβαρά ζητούμενα. Και εάν τη φέρει κανείς στο επίπεδο της σημερινής μας ημερίδας θα καταλάβει ότι είναι ένα από τα μεγάλα «γιατρικά» που θα μας λύσει αρκετά από τα προβλήματα που αντιμετωπίζουμε και στις σοβαρές παθήσεις και στον δαίμονα που αντιμετωπίζουμε τους τελευταίους 22 μήνες, δηλαδή την πανδημία του κορωνοϊού, αλλά και σε ένα σωρό υποθέσεις που αφορούν την κοινωνική μας συμπεριφορά.

Συνεπώς, είναι παρήγορη, είναι ενθαρρυντική, είναι αισιόδοξη, και σταματώ εδώ, η παρουσία τόσων διακεκριμένων επιστημόνων, η παρουσία σύσσωμης της εκπροσώπησης του λαού διά των βουλευτών όλων των κομμάτων σ’ αυτήν την προσπάθεια, για ν’ ανακαλύψουμε όχι κάποιο χημικό κατασκεύασμα, όχι κάποιο άλλο επίτευγμα της επιστήμης, αλλά ένα τεράστιο επίτευγμα της λογικής, την πειθώ, την πειστικότητα.

Και γι’ αυτήν σας την επιστράτευση, γι’ αυτή σας την παρουσία, γι’ αυτή σας την αισιοδοξία που τη βλέπω στα μάτια σας, σας ευχαριστώ και σας συγχαίρω.

Κύριε Πρόεδρε, συγχαρητήρια και σ’ εσάς που υλοποιείτε αυτές τις ωραίες πρωτοβουλίες. Καλή επιτυχία.